ועדת הכלכלה, כנסת 17, פרוטוקול מספר 294, 2007-07-02 10:00

גלעד ארדן: בוקר טוב, אני מתכבד לפתוח את הישיבה.

גלעד ארדן: על סדר היום תקנות התעבורה (פטור מהחזקה ומשימוש באפוד זוהר), התשס"ז-2007.

גלעד ארדן: מונחת לפנינו בקשת שר התחבורה והבטיחות בדרכים, שאול מופז.

גלעד ארדן: עקרונית, חוקק חוק שמחייב נהג שנוהג בדרך שאינה עירונית ללבוש אפוד זוהר, כשאדם יורד מהרכב, ולפי בקשת שר התחבורה אז הוכנס סעיף ששר התחבורה יוכל להחריג סוגי כלי רכב באישור ועדת הכלכלה מחובה זו, וכעת יש בקשה כזו.

גלעד ארדן: תציג אותה עו"ד חוה ראובני, בבקשה.

חוה ראובני: לכל אורך הליכי החקיקה צה"ל ביקש שימצאו לצרכים המבצעיים שלו פתרון.

חוה ראובני: בהתחלה דובר בחוק עצמו לעשות חריג ובסופו של דבר מה שנגמר בשלב ההכנה לקריאה שנייה ושלישית זה הסמכת השר באישור הוועדה לתת פטורים.

חוה ראובני: היו סוגי רכב נוספים שהיו בדעתנו באותו שלב, למעט צה"ל שום גורם לא פנה בבקשה לקבל פטור.

חוה ראובני: להזכיר, ממשלת ישראל תמכה בחוק ויש פה פוטנציאל להצלת חיים, לדעתנו.

חוה ראובני: זו הסיבה שתמכנו בו.

חוה ראובני: ברמת ציות אנו רואים שהציבור מחזיק את האפודים, אני קצת יותר ספקנית לגבי הלובשים.

חוה ראובני: הבקשה של צה"ל מאוד מוגבלת, לצרכים מאוד מוגבלים.

חוה ראובני: ברשותך אקרא את התקנות המוצעות.

גלעד ארדן: אגב, היא לא כל כך מצומצמת, כי אימונים לקראת פעילות מבצעית זה מה שצה"ל עושה בחיים בכלל – הוא עושה פעילות מבצעית או מתאמן לקראת כזו.

חוה ראובני: אני חושבת שיש אי אילו חיילים וכלי רכב בצבא שנעים בדרכים ונמצאים בפעילות מינהלתית הכרחית ורצויה, אך לאו דווקא מבצעית.

חוה ראובני: קוראת תקנה 1.

חוה ראובני: כאן אנו מדברים רק על נושא החזקה, לא על השימוש, ואומרים: רכב שמצוי במחסני חירום, לא צריך יהיה לאחסן בו גם אפוד זוהר.

גלעד ארדן: למה לא?

משה אביב: הוא נמצא במחסן, אז אין סיבה שיהיה עליו אפוד.

משה אביב: ברגע שהוא יוצא, הוא מקבל את האפוד.

חוה ראובני: השני הוא רכב שלא רשאי אלא בתחומי מחנות הצבא, מאחר שחובת הלבישה היא רק בדרך בין עירונית, רכב שאינו רשאי לפי פקודות הצבא לנוע בדרך בין עירונית יהיה מוגבל בתחומי מחנות הצבא, גם לא צריך שיוחזק בו אפוד.

חוה ראובני: קוראת תקנה 2.

חוה ראובני: אנו מדברים כאן על שני תנאים מצטברים – אל"ף, הנהיגה היא במסגרת פעילות מבצעית או אימונים לפעילות מבצעית, ושנית, אם הלבישה מפריעה לאותו תפקיד מבצעי.

חוה ראובני: הפטור מותנה בקיומה גם של הפרעה.

אתי בנדלר: מי קובע אם היה בלבישת האפוד כדי להפריע?

אתי בנדלר: הרי מדובר על תנאי כביכול אובייקטיבי, אך האם הדברים האלה ברורים?

אתי בנדלר: כי יכול הקצין או החייל בעת הפעילות המבצעית לומר שזה הפריע לו.

חוה ראובני: התנאי הזה בא לומר שפעילות מבצעית או אימונים אינם פטורים באשר הם פעילות מבצעית או אימונים, צריך לעבור תנאי נוסף, שצריך למשל איזה חיסיון וסודיות על עצם הימצאות חיילים באותו מקום, כשהאפוד הזוהר, תפקידו להבליט את הנוכחות שלהם.

חוה ראובני: יש לנו בתקנות התעבורה עוד מקומות שבהם אנו נותנים הוראות מיוחדות כאשר הדבר דרוש, הדבר המובהק ביותר – רכב ביטחון שמותר לו לפעול ולעבור ברמזורים אדומים, להשמיע סירנה וכו', אם הדבר דרוש.

אתי בנדלר: "אם הדבר דרוש" זה הרבה יותר קל לדעת.

גלעד ארדן: צה"ל צריכים לענות על השאלה הזו, לדעתי, כי הם יצטרכו ליישם את העניין.

מאיר שמיר: הפטור אומר שברכב יימצא האפוד.

מאיר שמיר: אם רכב יוצא לאימון כזה או אחר ונתקע על הדרך והוא באמצע תרגיל, יש פנצ'ר, יורד מהאוטו, אנו מדברים על תרגיל הכנה, אם הוא בתרגיל צו צדדי, למשל, כוח נגד כוח, והוא יסמן את עצמו, הוא הורס את כל היכולת המבצעית.

מאיר שמיר: יכולים להיות מספר מצבים.

מאיר שמיר: בהיבט של הפעילות המבצעית רכבים שמבצעים מחסום פתע בנקודות מסוימות- -

גלעד ארדן: לגבי פעילות מבצעית, הטענה והבקשה ברורה.

גלעד ארדן: יש צורך לאבחן לגבי אימונים קצת יותר, כי הפטור שאתם מבקשים הוא די גורף לגבי אימונים לקראת פעילות, כי בסופו של דבר הולכים מילואימניקים לניווטים, למשל, ואם אין תרגיל שהוא ביום אויב וכו', האם במצב כזה החובה קיימת?

גלעד ארדן: והאם המפקד הישיר, המג"ד, מי זה שיקבע?

מאיר שמיר: המפקד יהיה חייב לציין את נקודות החצייה, למשל.

מאיר שמיר: העניין הוא בהיבט הספציפי של התרגיל.

מאיר שמיר: כל העניין באימונים, הפטור יהיה על ידי מנהל התרגיל, בדרך כלל זה מרמת סגן אלוף ומעלה, והוא יהיה חייב לציין באילו נקודות הוא פוטר את לבישת האפוד, וינמק את הסיבה.

מאיר שמיר: זה לא פטור גורף.

מאיר שמיר: אצלנו יצוין שיפורט באיזה נקודות יהיה פטור מלבישת האפוד.

גלעד ארדן: אני מתקשה לאבחן בין כל הסיטואציות בצה"ל.

גלעד ארדן: אם אתה חושב שאנו משיגים את המטרה של סימון אנשים שנמצאים בשול הדרך בשעות הלילה, בסדר, הוועדה תקבל את בקשתך כי אין לנו כלים יותר ממך לאבחן, וצה"ל בעניין הבטיחות בדרכים, יש לנו למה לשאוף, להגיע למה שעשיתם בשנים האחרונות.

אתי בנדלר: לגבי השאלה האם הניסוח באמת מבטא את מה שסגן אלוף שמיר אמר, כי מי שאמור לאכוף הוראות אלה זו המשטרה, והתנאי הוא, האם היה בלבישתו כדי להפריע.

אתי בנדלר: האם השוטר יחליט את זה?

אתי בנדלר: בעצם מה שאומר סא"ל שמיר, שהתנאי הזה, אם היה בלי דעת המפקד במקום, המילים האלה חסרות כדי שיהיה ברור שלא השוטר שאמור לאכוף את ההוראה הזו בשטח הוא שיחליט האם יש או אין בלבישה כדי להפריע או למנוע מילוי התפקיד.

גלעד ארדן: אתה מדבר על תנאים מצטברים, צריכים להתקיים שני תנאים – או מדובר בפעילות מבצעית או אימונים לפעילות כאמור ובנוסף המפקד של התרגיל או מי שהוסמך על ידו צריך לקבוע שהלבישה גם מפריעה.

אתי בנדלר: אני מציעה שאת הנוסח הסופי עו"ד ראובני תבדוק בתיאום עם הצבא, מה הנוסח הנכון ותעביר לנו את זה, והוועדה תאשר את העיקרון.

מאיר שמיר: אין לנו בעיה.

גלעד ארדן: בעיקרון שני העקרונות האלה מאושרים, והוועדה מאשרת את התקנות על פי בקשת שר התחבורה והבטיחות בדרכים לאפשר פטור מהחזקה ומשימוש באפוד זוהר בתנאים שהוקראו.

אתי בנדלר: פשוט לא הייתי רוצה שזה יהיה נתון לשיקול דעתו של השוטר שעוצר אותם.

אתי בנדלר: אני מבקשת לא להחליט על הנוסח כאן, תבדקו את כל ההיבטים ותחזרו אלינו עם הנוסח הראוי.

גלעד ארדן: תודה רבה, הישיבה נעולה.